Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Πριν εισέλθουμε στην ημερήσια διάταξη της νομοθετικής εργασίας, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 9 Νοεμβρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 239/6-11-2017 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς την Υπουργό Διοικητικής Ανασυγκρότησης, με θέμα: «Προκήρυξη θέσεων γενικών διευθυντών». 2. Η με αριθμό 213/1-11-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Μεταφορών και Υποδομών, με θέμα: «Ημιτελές ακόμα και μετά τη λήξη της προθεσμίας παράδοσης το Σχολείο Αρχαγγέλου Ρόδου». 3. Η με αριθμό 250/7-11-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα οξυμένα προβλήματα που συναντάνε οι σπουδαστές των δημοσίων ΙΕΚ με το άνοιγμα των σχολών τους. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 240/6-112017 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υποδομών και Μεταφορών, με θέμα: «Άμεση αποκατάσταση των ζημιών στις λιμενικές εγκαταστάσεις για την κρουαζιέρα στην Κω». 2. Η αριθμό 216/3-11-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «Κίνδυνος υπολειτουργίας μουσείου και αρχαιολογικού τόπου Δελφών». 3. Η με αριθμό 251/7-11-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά τους εργαζόμενους στο πρακτορείο διανομής Τύπου «ΕΥΡΩΠΗ». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 100/4-10-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αριθμός διπλών και τριπλών συντάξεων στη χώρα». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός και της Δημοκρατίας του Καζαχστάν, αφετέρου». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Θέλει κάποιος συνάδελφος να λάβει τον λόγο;
Εγώ, κύριε Πρόεδρε.
Παρακαλώ, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, εμείς είμαστε αντίθετοι με αυτή την συμφωνία, γιατί δεν έχει καμμία σχέση με τα συμφέροντα των λαών εκατέρωθεν, τόσο των λαών της Ευρωπαϊκής Ένωσης όσο και του Καζαχστάν. Άλλωστε η Ευρωπαϊκή Ένωση δεν είναι κανένα αρνάκι ούτε είναι καμμία ένωση των λαών της Ευρώπης. Αποτελεί μια ένωση των μονοπωλίων και στόχος της είναι να υπερασπιστεί τα συμφέροντα των δικών της επιχειρηματικών ομίλων. Βεβαίως και η αστική τάξη του Καζαχστάν πιστεύει ότι μέσω τέτοιου είδους συμφωνιών, μπορεί να εξασφαλίσει καλύτερα - όχι μόνο με την Ευρωπαϊκή Ένωση αλλά και με άλλες ιμπεριαλιστικές χώρες, όπως είναι, για παράδειγμα, η Ρωσία ή οι Ηνωμένες Πολιτείες της Αμερικής - τα δικά της συμφέροντα. Άρα όχι μόνο δεν έχουν συμφέρον οι λαοί του Καζαχστάν και της Ευρωπαϊκής Ένωσης, αλλά θα συνεχίσουν να ματώνουν, για να εξασφαλιστεί η κερδοφορία των επιχειρηματικών ομίλων εκατέρωθεν. Τι απαντάτε εσείς, κύριε Υπουργέ, σε αυτό το ζήτημα που βάζουμε εμείς; Διαβάζω απ' τα πρακτικά τη συζήτηση στην επιτροπή. Λέτε: «Εφόσον οι καπιταλιστικές οικονομίες υπάρχουν εκατέρωθεν, προφανώς εμβάθυνση καπιταλιστικών σχέσεων εξυπηρετούν παρόμοιες συνθήκες». Καλά μέχρι εδώ. Δηλαδή επιβεβαιώνετε με έναν τρόπο, αυτά που σας λέμε και συνεχίζετε: «Όμως στο μέλλον σε άλλες σχέσεις παραγωγής θα εξυπηρετήσει τους λαούς των περιοχών». Με άλλες σχέσεις και στο μέλλον! Τι μας λέτε, κύριε Υπουργέ; Προφανώς γνωρίζετε ότι η ανάπτυξη των παραγωγικών δυνάμεων δεν γίνεται αυθόρμητα και έξω από τις παραγωγικές σχέσεις. Πιο απλά - για τον κόσμο που μας ακούει περισσότερο - , ο καπιταλισμός αναπτύσσει - αυτό το σύστημα, δηλαδή, το κεφαλαιοκρατικό - τις παραγωγικές δυνάμεις, για να εξυπηρετήσει τον βασικό σκοπό, δηλαδή την κερδοφορία των επιχειρηματικών ομίλων. Γι' αυτό αναπτύσσει τις παραγωγικές δυνάμεις και οι παραγωγικές σχέσεις αναπτύσσονται σε σχέση με την ανάπτυξη των παραγωγικών δυνάμεων. Δεν είναι ανεξάρτητες απ' αυτές. Έτσι, λοιπόν, η κατεύθυνση που έχει η ανάπτυξη των παραγωγικών δυνάμεων στο σύστημα που ζούμε, είναι η εξασφάλιση της κερδοφορίας των επιχειρηματικών ομίλων και όσο στην εξουσία θα βρίσκονται τα πολιτικά σας αφεντικά, δηλαδή οι επιχειρηματικοί όμιλοι, οι μονοπωλιακοί όμιλοι, η εμβάθυνση και η ανάπτυξη αυτών των οικονομικών σχέσεων θα γίνεται στη βάση της εκμετάλλευσης των εργαζόμενων. Δεν υπάρχει άλλη βάση, λοιπόν. Αυτή τη βάση εσείς στηρίζετε. Ποιος είναι ο δικός σας ρόλος, δηλαδή, πώς στηρίζετε αυτή τη βάση πρακτικά σήμερα; Καλύπτετε με έναν φιλολαϊκό μανδύα όλα αυτά που σας είπα προηγούμενα, δηλαδή τις επιλογές του μεγάλου κεφαλαίου, με απλά λόγια, την αύξηση της κερδοφορίας. Το ίδιο δεν κάνατε και με τον αντιασφαλιστικό νόμο; Εσείς δεν ήσασταν που υποστηρίζατε ότι δεν πρόκειται να μειωθούν οι συντάξεις; Και σήμερα έχετε προκαλέσει - και νομίζω ότι το γνωρίζετε - την οργή τόσο των συνταξιούχων όσο και των εργαζόμενων και των αυτοαπασχολούμενων. Με λίγα λόγια, δηλαδή, τώρα πάτε να μας πείτε ότι οι επιλογές της Ευρωπαϊκής Ένωσης, οι επιταγές, δηλαδή, των επιχειρηματικών της ομίλων μέσω αυτής της Συμφωνίας με το Καζαχστάν, έχουν στο βάθος τους στο μέλλον προοδευτικό, θετικό χαρακτήρα. Αυτά τα λέτε σε μια περίοδο, όπου οξύνονται οι ανταγωνισμοί στην περιοχή μεταξύ των διάφορων ιμπεριαλιστικών δυνάμεων. Η Ευρωπαϊκή Ένωση μέσα σε αυτή την όξυνση των ιμπεριαλιστικών αντιθέσεων δεν θέλει σε καμμιά περίπτωση να βρεθεί σε μειονεκτική θέση, γι' αυτό και προωθεί τέτοιου είδους συμφωνίες. Μιλάμε για τεράστια, για μεγάλα συμφέροντα στη συγκεκριμένη περιοχή. Η Ευρωπαϊκή Ένωση, δηλαδή, παίρνει υπ' όψιν της τη στρατηγική σημασία που έχει το Καζακστάν στην περιοχή, τον ρόλο που παίζει σε διάφορα ζητήματα είτε ασφάλειας είτε διαπραγματεύσεων για τη Συρία, το Ιράν, το Ιράκ κ.λπ., και θέλει να ενισχύσει τον δικό της ρόλο στην Κεντρική Ασία. Μήπως όλα αυτά τα λέμε εμείς; Είναι μόνο εκτιμήσεις του Κομμουνιστικού Κόμματος της Ελλάδας; Για δείτε λίγο - την έχετε διαβάσει βεβαίως - την αιτιολογική έκθεση της ίδιας της συμφωνίας. Αφού η ίδια η Ευρωπαϊκή Ένωση εκτιμά το υψηλό επίπεδο επενδύσεων και εμπορίου, τη στρατηγική σημασία που έχει το Καζαχστάν, αναφέρει ξεκάθαρα τους στόχους αυτής της συμφωνίας, που δεν είναι άλλοι, από το να δεσμευτεί η χώρα σε ένα συγκεκριμένο πλαίσιο εμπορικής πολιτικής οικονομικού και επενδυτικού πλαισίου. Όπως η ίδια η έκθεση λέει, θα προκύψουν σημαντικά οφέλη για τις επιχειρήσεις της Ευρωπαϊκής Ένωσης μέσα απ' αυτή τη συμφωνία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, την ανοχή σας. Τι προβλέπει, δηλαδή, πρακτικά; Η συμφωνία προβλέπει συγκεκριμένα τα εξής: Επιτάχυνση της απελευθέρωσης της αγοράς του Καζαχστάν. Αναδιαρθρώσεις για να διευκολύνουν τη διείσδυση των ευρωπαϊκών επιχειρηματικών ομίλων. Την προώθηση παραπέρα των ιδιωτικοποιήσεων στο Καζαχστάν. Ανάθεση δημόσιων συμβάσεων σε εταιρείες της Ευρωπαϊκής Ένωσης αλλά και γενικότερα. Λειτουργία της δημόσιας διοίκησης για την εξυπηρέτηση των επενδυτών. Αυτά είναι μέσα από την αιτιολογική έκθεση. Επίσης μέτρα για να ελέγχει τη συμμόρφωση του Καζαχστάν σε αυτή τη συμφωνία. Τέλος, λέτε ότι μέσα απ' αυτή τη συμφωνία, διασφαλίζονται και τα συμφέροντα της χώρας μας, τα ελληνικά συμφέροντα. Ποια συμφέροντα, όμως, κύριε Υπουργέ; Από τη συμμετοχή, για παράδειγμα, σε δημόσιους διαγωνισμούς για διάφορα έργα στο Καζαχστάν ποιος θα έχει όφελος; Οι κατασκευαστικές εταιρείες που θα πάρουν αυτά τα έργα ή οι εργαζόμενοι; Προφανώς οι κατασκευαστικές εταιρείες. Γι' αυτούς γίνεται όλη η φασαρία. Υπάρχει και μια σειρά από άλλα ζητήματα που λόγω της έλλειψης χρόνου δεν προλαβαίνω να αναπτύξω. Για όλους τους παραπάνω λόγους, λοιπόν, εμείς καταψηφίζουμε τη συγκεκριμένη συμφωνία. Ευχαριστώ, κύριε Πρόεδρε.
Κι εγώ ευχαριστώ. Κύριε Θεοχαρόπουλε, έχετε τον λόγο για πέντε λεπτά.
Κύριε Υπουργέ, κυρίες και κύριοι Βουλευτές, κυρώνουμε σήμερα την ενισχυμένη εταιρική σχέση συνεργασίας μεταξύ Ευρωπαϊκής Ένωσης και Καζαχστάν που υπεγράφη το 2015 και τέθηκε σε προσωρινή εφαρμογή την 1η Μαΐου του 2016. Η στρατηγική της Ευρωπαϊκής Ένωσης για την Κεντρική Ασία αποσκοπεί στην επίτευξη σταθερότητας και ευμάρειας στην περιοχή. Το Καζαχστάν είναι η μόνη χώρα της περιοχής, που διατηρεί εμπορικές σχέσεις με την Ευρωπαϊκή Ένωση. Είναι μια χώρα, που έχει εργαστεί πολύ σκληρά για την ανάπτυξη της οικονομίας της. Προφανώς δεν είναι τυχαίο το ότι κατάφερε να φτάσει στην εικοστή θέση μεταξύ εκατόν ογδόντα χωρών στην ανταγωνιστικότητα και στη τεσσαρακοστή τέταρτη από εκατόν είκοσι δύο στον τομέα της εκπαίδευσης. Το πιο σημαντικό, όμως, που διαθέτει, είναι οι επενδυτικοί του νόμοι. Η χώρα αυτή, κύριε Κατρούγκαλε, έχει τους χαμηλότερους φόρους στην περιοχή και θα μιλήσω σε σχέση με τη χώρα μας στη συνέχεια. Ένα άλλο χαρακτηριστικό της χώρας είναι ότι έχει καταφέρει να διατηρεί καλές σχέσεις τόσο με την Ευρωπαϊκή Ένωση όσο και με τη Ρωσία. Γι' αυτό και σύμφωνα με την Ευρωπαϊκή Επιτροπή το Καζαχστάν αποτελεί ζωντανή απόδειξη ότι μπορεί να υπάρχουν καλές σχέσεις τόσο με την Ευρωπαϊκή Ένωση όσο και με τη Ρωσία. Πέραν, όμως, απ' αυτά τα οικονομικά επιτεύγματα και σύμφωνα με το Παρατηρητήριο Ανθρωπίνων Δικαιωμάτων, το Καζαχστάν συνεχίζει να περιορίζει την ελευθερία του λόγου, του Τύπου και της θρησκείας σε μεγάλο βαθμό. Υπάρχουν, δηλαδή, σοβαρά προβλήματα. Η ενισχυμένη συμφωνία προβλέπει ρυθμίσεις για συνεργασία σε τομείς όπως η υγεία, το περιβάλλον, η κλιματική αλλαγή. Καλύπτει θέματα νομοθετικής συνεργασίας, κράτους δικαίου, ξεπλύματος «μαύρου» χρήματος και πολλά άλλα. Έχουμε, λοιπόν, μια ενισχυμένη συμφωνία, η οποία προωθεί την οικονομική και πολιτική εμπλοκή της Ευρωπαϊκής Ένωσης στην περιοχή, μια συμφωνία που προάγει περαιτέρω τα συμφέροντα των χωρών που έχουν ήδη δραστηριοποιηθεί επενδυτικά στο Καζαχστάν και που δυνητικά θα μπορούσε να είναι επωφελής για τη χώρα μας. Στο πλαίσιο αυτό, λοιπόν, η Δημοκρατική Συμπαράταξη βεβαίως και θα ψηφίσει την κύρωση αυτής της ενισχυμένης συνεργασίας. Παράλληλα, όμως, θεωρούμε - και θέλουμε να το τονίσουμε - ότι οι οικονομικοί εταίροι του Καζαχστάν πρέπει να προσπαθήσουν περισσότερο, ώστε η Κυβέρνηση να λάβει άμεσα μέτρα στο θέμα των εργασιακών σχέσεων, καθώς και για τα ανθρώπινα δικαιώματα. Αυτή η ενισχυμένη συμφωνία εταιρικής σχέσης θα πρέπει να ελπίσουμε ότι θα λειτουργήσει επί της ουσίας στο ζήτημα των ανθρωπίνων δικαιωμάτων και των εργασιακών σχέσεων, που θεωρητικά περιλαμβάνει και όπου υπάρχουν προβλήματα στη χώρα. Κύριε Υπουργέ, πολύ γρήγορα θα σας αναφέρω ένα θέμα του Υπουργείου Εξωτερικών σε σχέση με το ζήτημα της Τουρκίας, στο οποίο βλέπουμε συνεχώς την ενίσχυση των προκλήσεων από την πλευρά της Τουρκίας. Σε αυτό το θέμα και στις σχέσεις με την Ευρωπαϊκή Ένωση η Κυβέρνηση πρέπει να έχει μια ξεκάθαρη θέση. Η θέση της Δημοκρατικής Συμπαράταξης είναι ότι δεν θα πρέπει να κλείσει ο δρόμος της Τουρκίας προς την Ευρώπη, είναι ότι θα πρέπει να υπάρξουν αυστηρές προειδοποιήσεις προς την Τουρκία, για δημοκρατικές κατακτήσεις που θεωρούνται δεδομένες στην Ευρωπαϊκή Ένωση αλλά και για προβλήματα σε σχέση με τις γείτονες χώρες όπως είναι η χώρα μας. Ο δρόμος θα πρέπει να παραμείνει ανοικτός, για να διευκολυνθούν οι φιλοευρωπαϊκές δυνάμεις στην Τουρκία. Δεν θα πρέπει να διευκολυνθούν οι εθνικιστές σε κάθε πλευρά. Κάθε αντίθετη εξέλιξη θα σπρώξει την Τουρκία στον απομονωτισμό και αυτό θα είναι εκτός των συμφερόντων και της χώρας μας. Τέλος, κύριε Πρόεδρε, υπάρχει ένα πολύ σοβαρό ζήτημα που ανέκυψε χθες και αφορά τη λειτουργία της Βουλής και τις ανεξάρτητες αρχές. Μιλάω για το Γραφείο Προϋπολογισμού της Βουλής. Ο Πρόεδρος της Βουλής και ο Υπουργός Οικονομικών της Κυβέρνησης δεν αποδέχονται, όπως φαίνεται, την πραγματική κατάσταση της ελληνικής οικονομίας, που παρουσιάζεται στην έκθεση του Γραφείου Προϋπολογισμού της Βουλής. Κύριε Υπουργέ, αυτό αφορά και σας, γιατί ξέρετε πολύ καλά το θέμα της οικονομίας. Μιλούν για λάθος και για δημιουργία επικοινωνιακών εντυπώσεων. Να αναφέρω μερικά στοιχεία, τι λέει η έκθεση; «Υπάρχει σημαντική εξάπλωση ευέλικτων μορφών απασχόλησης. Είναι υψηλό το ποσοστό αυτοαπασχολούμενων μερικής απασχόλησης και οι μεικτές τους αποδοχές ανέρχονται στα 394 ευρώ». Είναι λάθος αυτό; «Η επιδείνωση του βιοτικού επιπέδου, η συμπίεση του εισοδήματος, η μηδενική προοπτική καριέρας και οι στάσιμοι μισθοί οδηγούν με βεβαιότητα στη φτωχοποίηση». «Χωρίς σοβαρή ελάφρυνση του χρέους η Ελλάδα θα χρεοκοπήσει». Καλά εσείς δεν τα λέγατε αυτά για το δημόσιο χρέος ότι χρειάζεται σοβαρή αναδιάρθρωση; Τώρα κατηγορείτε το Γραφείο Προϋπολογισμού της Βουλής ότι το λέει; «Συνεχίζεται και στο προσχέδιο του προϋπολογισμού του 2018 η φοροκεντρική λιτότητα», και ακόμα χειρότερα; «Αυξάνεται το 2017 η αναλογία έμμεσων προς άμεσους φόρους για πρώτη φορά μετά από επτά χρόνια». Αυτά σας αναφέρει. Ο κ. Τσακαλώτος, από όλα αυτά αναφέρθηκε στο στοιχείο των τόκων που αντί για 84 δισεκατομμύρια ευρώ - όπως λέει - είναι 64 δισεκατομμύρια ευρώ. Με αυτή τη λογική του κ. Τσακαλώτου το δημόσιο χρέος δεν θέλει αναδιάρθρωση; Να επισημάνουμε, λοιπόν, για άλλη μια φορά στους κυβερνώντες και, κυρίως, στον Πρόεδρο της Βουλής, ότι το Γραφείο Προϋπολογισμού δεν είναι παράρτημα της Κυβέρνησης. Είναι ανεξάρτητη αρχή. Αυτό φαίνεται ότι ενοχλεί. Κύριε Πρόεδρε, επειδή είναι εδώ και ο πρώην εκπρόσωπος Τύπου της προηγούμενης κυβέρνησης, της Νέας Δημοκρατίας, μπορώ να σας πω ότι τα ίδια προβλήματα είχε το Γραφείο Προϋπολογισμού και στην προηγούμενη κυβέρνηση και ενοχλούσε, κύριε Κεδίκογλου.
Δεν αντιδρούσαμε έτσι.
Ποτέ, όμως, δεν παύθηκε ή απειλήθηκε ότι θα παυθεί.
Ολοκληρώστε, κύριε Θεοχαρόπουλε.
Τελειώνω, κύριε Πρόεδρε, στην ίδια ανοχή που είχε ο προηγούμενος ομιλητής. Αυτό ακριβώς, λοιπόν, φαίνεται ότι ενοχλεί την Κυβέρνηση. Δεν αντέχει την κριτική η Κυβέρνηση όχι μόνο από εμάς, από τα κόμματα της Αντιπολίτευσης αλλά και από τις ανεξάρτητες αρχές του κράτους. Αυτό που μάλλον ενοχλεί τελικά, κύριε Υπουργέ, είναι ότι η τριμηνιαία έκθεση αναφέρεται συγκεκριμένα στις εργασιακές σχέσεις που καταπατούνται και στη λογική της φορολογίας, στη φοροκεντρική λιτότητα και στους έμμεσους φόρους που δεν είναι ούτε αριστερή ούτε προοδευτική πολιτική. Αυτό που θέλουμε, είναι η ενίσχυση των ανεξάρτητων αρχών και όχι η υπονόμευσή τους. Σε αυτό πρέπει και εσείς να πάρετε θέση, διότι σας αφορά, διότι έχει ασχοληθεί με τα συγκεκριμένα ζητήματα. Αυτό που πρέπει να κάνουμε, είναι να ακούμε τις ανεξάρτητες αρχές και όχι κάθε φορά - όπως παλιότερα σε μικρότερο βαθμό η Νέα Δημοκρατία και τώρα σε μεγαλύτερο βαθμό, όπως βλέπουμε, ο ΣΥΡΙΖΑ - να τις υπονομεύουμε. Ευχαριστώ, κύριε Πρόεδρε.
Πάντως ο κύριος καθηγητής αναγνώρισε ότι χρησιμοποίησε μη έγκυρα στοιχεία. Το αναφέρω, γιατί είναι σοβαρό. Μιλάω για το Γραφείο Προϋπολογισμού της Βουλής. Οφείλω να το σημειώσω, επειδή αναφερθήκατε στον Πρόεδρο της Βουλής.
Ενισχυτικά σε αυτό που είπατε, ο Πρόεδρος του Γραφείου Προϋπολογισμού της Βουλής χθες έκανε μια δήλωση. Εγώ αναφέρθηκα για τα 84 δισεκατομμύρια ευρώ σε σχέση με τα 64 δισεκατομμύρια ευρώ, το οποίο δεν αλλάζει το συνολικό θέμα.
Εγώ αναφέρθηκα στην αυτοκριτική…
Να πω και κάτι ακόμα. Το Γραφείο Προϋπολογισμού της Βουλής αποτελείται από στελέχη επιστημονικού κύρους, που προτάθηκαν από τον ΣΥΡΙΖΑ από τη Νέα Δημοκρατία από το ΠΑΣΟΚ και από τη ΔΗΜΑΡ.
Σας παρακαλώ, κύριε Θεοχαρόπουλε, ό,τι ήταν να πείτε, το είπατε από το Βήμα της Βουλής. Εγώ σημείωσα τη δήλωση αυτοκριτικής του κυρίου καθηγητή από το Γραφείο Προϋπολογισμού της Βουλής και αυτό είναι σοβαρό. Ο κ. Κούζηλος έχει τον λόγο.
Ευχαριστώ πολύ, κύριε Πρόεδρε. Σήμερα συζητάμε την κύρωση ενισχυμένης Συμφωνίας εταιρικής σχέσης και συνεργασίας μεταξύ Ευρωπαϊκής Ένωσης και της Δημοκρατίας του Καζαχστάν. Είναι μια θεωρητική και τυπική σχέση μεταξύ της Ευρωπαϊκής Ένωσης και του Καζαχστάν, με συγκεκριμένες συμφωνίες - πλαίσιο σε θέματα όπως είναι η ανάπτυξη εμπορίου, η ασφάλεια, θέματα οικονομίας, ζητήματα προστασίας περιβάλλοντος, μετανάστευσης, τουρισμού κ.λπ.. Εδώ γεννιούνται πάρα πολλά ερωτήματα όπως: Το Καζαχστάν ανήκει στην Ευρασιατική Ένωση. Η Ευρωπαϊκή Ένωση προσπαθεί μέσω της γεωπολιτικής της θεωρίας, να το κάνει δορυφόρο της. Όπως σας είπαμε και στην επιτροπή, οι ωφελημένοι θα είναι οι λεγόμενοι ισχυροί του Νότου, δηλαδή η Γερμανία και οι δορυφόροι της και ο χαμένος θα είναι πάλι ο Νότος. Η Ευρωπαϊκή Ένωση προσπαθεί να διεισδύσει σε όλο το πρώην ανατολικό μπλοκ σε χώρους όπως το Καζαχστάν, το Αζερμπαϊτζάν και διάφορες άλλες χώρες, με αποτέλεσμα και εμείς, δυστυχώς, ως μέλος της Ευρωπαϊκής Ένωσης να αντιμετωπίζουμε σοβαρότατα προβλήματα όπως το τελευταίο γεγονός, το χθεσινό, όπου δεν θα συμμετέχουμε σε μια Σύνοδο Κορυφής στη Ρωσία, επειδή δεχόμαστε τις κυρώσεις της Ευρωπαϊκής Ένωσης και επειδή θα συμμετέχουν εκπρόσωποι από την Κριμαία. Η Ρωσία, όμως, μέσω του Καζαχστάν και μέσω των offshore της θα κάνει το εμπόριο με τη Γερμανία. Γι' αυτό θέλει αυτές τις εταιρικές σχέσεις. Το θέμα είναι εμείς τι κάνουμε. Δηλαδή θα φεύγουν τα γεωργικά προϊόντα, θα ζημιώνονται οι Έλληνες παραγωγοί, θα τους τα παίρνουν τσάμπα, θα πηγαίνουν μέσω των Γερμανών στο Καζαχστάν και από το Καζαχστάν στη Ρωσία; Αυτή είναι η ροή του χρήματος και έτσι πηγαίνει. Για τη Γερμανία όλα είναι χρήμα. Η χαμένη θα είναι πάλι η Ελλάδα. Σας το είπαμε και στην επιτροπή, σας το λέμε και τώρα. Καταψηφίζουμε, λοιπόν, τη συγκεκριμένη κύρωση. Θα θέλαμε, επίσης, μια απάντηση, στο γιατί δεν δεχθήκατε να πάτε. Γιατί τρεις Έλληνες Υπουργοί δεν δέχθηκαν να πάνε στη Ρωσία; Ευχαριστώ πολύ.
Κι εμείς. Τον λόγο έχει ο κ. Λοβέρδος για πέντε λεπτά.
Ευχαριστώ, κύριε Πρόεδρε. Παίρνω τον λόγο, έχοντας εκφραστεί απολύτως από τα όσα είπε ο κ. Θεοχαρόπουλος, για να θέσω δύο θέματα αρμοδιότητάς σας. Μας δίνει, άλλωστε, ο Κανονισμός της Βουλής τη δυνατότητα, ως εκπρόσωποι των Κοινοβουλευτικών Ομάδων να πάρουμε τον λόγο. Ενώνω τη φωνή μου, σε σχέση με την Τουρκία, με αυτά που είπε ο κ. Θεοχαρόπουλος, που δεν νομίζω ότι αποκλίνουν από την κεντρική γραμμή της εξωτερικής μας πολιτικής. Έχω, όμως, τις χθεσινές δηλώσεις και την ομιλία του Τούρκου προέδρου μπροστά μου και με βάση με αφορμή αυτή, θέλω να κάνω την εξής αναφορά στη Βουλή των Ελλήνων: Με τα όσα είπε χθες στην ομιλία του ο Πρόεδρος Ερντογάν, αφηγήθηκε και υποστήριξε την τουρκική εισβολή στην Κύπρο και την έκτοτε κατοχή. Οι Ευρωπαίοι ηγέτες που τον ακούν, πρέπει πια να έχουν απολύτως καλά καταλάβει ότι αν όχι η Τουρκία, πάντως οπωσδήποτε ο Πρόεδρος Ερντογάν αποκλίνει σταθερά από την πολιτική πορεία που έχει η Ευρωπαϊκή Ένωση από τον σεβασμό της εθνικής λαϊκής κυριαρχίας και όλων των ειδών των δικαιωμάτων. Πιστεύω ότι δεν υπάρχει χαρακτηριστικότερο παράδειγμα για τους ηγέτες της Ευρωπαϊκής Ένωσης, σε σχέση με το πώς αντιλαμβάνεται ο Πρόεδρος Ερντογάν την Ευρώπη, τις διεθνείς σχέσεις, τη λαϊκή κυριαρχία, την εθνική κυριαρχία, δεν υπάρχει χαρακτηριστικότερο παράδειγμα για την απόκλισή του από τις αξίες, τις αρχές της Δύσης και του δυτικού πολιτισμού, της Ευρωπαϊκής Ένωσης πρώτα απ' όλα, από τη χθεσινή του βάρβαρη ομιλία. Το δεύτερο θέμα που θα ήθελα να αναφέρω, είναι το εξής: Δεν έχει σχέση η καθημερινή του πτυχή με το Υπουργείο Εξωτερικών αλλά έχει σχέση, στην ουσία του θέματος, με την πολιτική που ακολουθούμε σε σχέση με τον Αραβικό κόσμο, τις χώρες του Κόλπου και ειδικά τη Σαουδική Αραβία, κύριε Υπουργέ. Έχουμε μια αναφορά ενός Έλληνα ταξιάρχου, που θέτει ορισμένα ζητήματα νομιμότητας των συναλλαγών του Υπουργείου Εθνικής Αμύνης σε σχέση με τα εξοπλιστικά προγράμματα. Αυτό δεν σας αφορά. Είναι ζήτημα κοινοβουλευτικού ελέγχου. Ασκείται. Ωστόσο οι αποκαλύψεις του ταξιάρχου διορισθέντος από τον κ. Καμμένο πριν από πέντε μήνες, είναι πραγματικά πολύ δυσάρεστες. Έχουμε μια συναλλαγή, υποτίθεται, με τη Σαουδική Αραβία, μια διακρατική συμφωνία. Εκ μέρους της Σαουδικής Αραβίας, παρ' ότι η ίδια ζητάει συναλλαγές κυβέρνηση με κυβέρνηση, υπάρχει Έλληνας μεσάζων, που υποτίθεται ότι εκπροσωπεί τη Σαουδική Αραβία και κάποια στοιχεία που καταθέτει το Υπουργείο Εθνικής Αμύνης τα οποία δεν είναι σοβαρά. Για σας, όμως, ως Υπουργείο Εξωτερικών υπάρχει ένα μεγάλο θέμα. Για τα όσα έχουν διαμειφθεί ανάμεσα στη χώρα της Σαουδικής Αραβίας και στην Ελλάδα, σε σχέση με ένα συγκεκριμένο εξοπλιστικό πρόγραμμα και με δεδομένη την οργανική σχέση ανάμεσα στα θέματα εξωτερικής πολιτικής και άμυνας, σας ρωτάω, κύριε Υπουργέ, και αν έχετε την καλοσύνη πάρτε θέση. Τα όσα έχουν διαμειφθεί αυτές τις μέρες, δείχνουν μια ποιότητα σχέσεων ανάμεσα στην Ελλάδα και στη Σαουδική Αραβία πάρα πολύ κακή. Εμείς να υποτίθεται ότι συναλλασσόμαστε μαζί της και η Πρεσβεία μας στο Ριάντ αλλά και η αντιπροσωπεία των Σαουδαράβων που είναι στην Ελλάδα, να λένε ότι με τον συγκεκριμένο μεσάζοντα δεν έχουν καμμία σχέση. Η συγκεκριμένη ενέργεια, πρώτον, θέτει θέματα εξωτερικής πολιτικής; Και δεύτερον, αν όλα αυτά αφορούν την Υεμένη, υπάρχει ένα γενικότερο πρόβλημα εξωτερικής πολικής, κύριε Υπουργέ; Σας ευχαριστώ.
Κύριε Υπουργέ, έχετε τον λόγο.
Κύριε Πρόεδρε, πριν πάρει τον λόγο ο Υπουργός, θα ήθελα τον λόγο.
Μα, κύριε Παππά,…
Ως Κοινοβουλευτικός Εκπρόσωπος έχω δικαίωμα να μιλήσω.
Ορίστε, έχετε τον λόγο.
Για τη διευκόλυνση της συζητήσεως που διεξάγεται αυτή τη στιγμή, έχω να συνεισφέρω το εξής: Επειδή ανεφέρθη προηγουμένως για τον βαρβαρικό λόγο του Τούρκου Προέδρου Ερντογάν, θέλω να πω ότι ο Τούρκος πρόεδρος βρίσκει και τα κάνει και δεν βρίσκει μόνο τώρα, έβρισκε πάντα και με την προηγούμενη κυβέρνηση. Βρίσκει και τα κάνει! Και το πρόβλημα δεν είναι πρόβλημα της Τουρκίας, είναι πρόβλημα εσωτερικό. Το ερώτημα που μοιραία απευθύνεται στον κύριο Υπουργό, ο οποίος δεν θα το γνωρίζει - απευθύνεται πιο πολύ στον Υπουργό Εξωτερικών - είναι το εξής: Υπήρξε πρόσκληση για την επίσκεψη Τσαβούσογλου στη Θράκη; Υπήρξε πρόσκληση για επίσημη επίσκεψη; Η επίσκεψη ήταν επίσημη; Αν δεν ήταν επίσημη, τότε γιατί η ελληνική πλευρά δεν την απαγόρευσε για λόγους ασφαλείας; Γιατί αφήνει η ελληνική πλευρά περιθώρια σε τουρκική αποσχιστική προπαγάνδα στη Θράκη; Και για να κλείσω, κύριε Πρόεδρε - που είχατε και αντίρρηση να μας δώσετε τον λόγο - για μας, για τους Έλληνες εθνικιστές, η λύση για να προασπιστούμε αυτή τη στιγμή τη Θράκη, μάλλον αυτό που θα συνεισφέρει στη θωράκιση της Θράκης μας, είναι να κλείσει επιτέλους αυτή η φιδοφωλιά πρακτόρων, να κλείσει το τουρκικό Προξενείο Κομοτηνής με οποιεσδήποτε συνέπειες. Δεν θα μείνουμε εμείς οι Έλληνες, να σηκώνουμε σημαία και παντιέρα υπέρ της ευρωπαϊκής προοπτικής της Τουρκίας. Η Τουρκία δεν είναι Ευρώπη και το τουρκικό προξενείο δεν έχει καμμία δουλειά στην ελληνική μας Θράκη.
Κύριε Υπουργέ, έχετε τον λόγο.
Κύριε Πρόεδρε, μπορώ να έχω τον λόγο;
Δεν έχετε προβάλει αντίρρηση στην κύρωση της συμφωνίας…
Μα με συγχωρείτε, ο Κοινοβουλευτικός Εκπρόσωπος της Δημοκρατικής Συμπαράταξης μιλούσε επί πέντε λεπτά για τον κ. Καμμένο. Εμείς δεν έχουμε το δικαίωμα, να τοποθετηθούμε σε αυτή την εκτός θέματος τοποθέτηση για τον Αρχηγό των ΑΝΕΛ;
Είχαν επιφυλαχθεί, γι' αυτό τους δόθηκε ο λόγος.
Λέτε, λοιπόν, ότι δεν έχουμε δικαίωμα. Καλώς.
Ορίστε, κύριε Υπουργέ, έχετε τον λόγο.
Κύριε Πρόεδρε, θα αναφερθώ και σε άλλα θέματα εκτός του μοναδικού και κύριου θέματος της συζήτησης, που είναι η κύρωση της Συμφωνίας με το Καζαχστάν. Οφείλω, όμως, να πω - και νομίζω ότι σε αυτό το κλίμα ήταν και η τοποθέτηση του Κοινοβουλευτικού Εκπροσώπου των Ανεξαρτήτων Ελλήνων - ότι δεν είναι σκόπιμο να γίνεται σύγχυση των διατάξεων του Συντάγματος και του Κανονισμού που αφορούν τον κοινοβουλευτικό έλεγχο, με αυτά που αφορούν το νομοθετικό έργο, γιατί ο κοινοβουλευτικός έλεγχος πρέπει να ασκείται υπεύθυνα και αυτό δεν σημαίνει μόνο από την πλευρά της Αντιπολίτευσης αλλά και από τη δυνατότητα της Κυβέρνησης να μπορεί να δίνει πλήρεις απαντήσεις, απέναντι στα θέματα τα οποία τίθενται, που προϋποθέτουν μελέτη, ενημέρωση. Αυτό ισχύει, αν δεν θέλουμε να περιορίζεται στο επίπεδο των εντυπώσεων, η ανταλλαγή των απόψεων που έχουμε στην Αίθουσα της Βουλής. Θεωρώ, λοιπόν, όχι υπεύθυνη την κριτική όταν ασκείται εκτός Κανονισμού της Βουλής, εκτός Συντάγματος, εκτός θέματος της συζήτησης και εν μέρει κι εκτός της αρμοδιότητας του Υπουργού ο οποίος είναι παρών. Επαναλαμβάνω, επειδή ακούστηκαν και επειδή πάνω απ' όλα η Βουλή είναι Βήμα δημοσίου διαλόγου, θα απαντήσω. Δεν μπορούσα, όμως, να μην πω ότι ο τρόπος με τον οποίο τέθηκαν, συνιστά κατά τη γνώμη μου παρέκβαση από τα κοινοβουλευτικά πράγματα. Ήδη λόγω του γεγονότος που είπε ο Πρόεδρος ότι τον λόγο παίρνουν μόνο όσοι είχαν διατυπώσει αντίθεση στην κύρωση, υπάρχουν πλευρές της Βουλής που δεν ακούστηκαν, για θέματα που είναι αρκετά ευρύτερου ενδιαφέροντος, απ' αυτά τα οποία αφορά η κύρωση της Συμφωνίας με το Καζαχστάν. Ως προς το θέμα, λοιπόν, της κύρωσης πρόκειται για τις λεγόμενες συμφωνίες νέου τύπου, τις οποίες κυρώνει και προωθεί η Ευρωπαϊκή Ένωση με τις χώρες που θέλουν να έχουν εμπορικές σχέσεις και που έχουν το εξής βασικό χαρακτηριστικό. Δεν περιορίζονται μόνο σε οικονομικές σχέσεις αλλά και σε θέματα ευρύτερα δικαιωμάτων, σχέσεων με την κοινωνία των πολιτών. Τα θέματα τα οποία έθεσε ο κ. Θεοχαρόπουλος και αφορούν τα δικαιώματα στο Καζαχστάν, αποτελούν τμήμα της συμφωνίας, γιατί ακριβώς αυτό είναι το χαρακτηριστικό αυτής της νέας γενιάς των νομοθετικών κειμένων. Το Καζαχστάν, τώρα, όπως αναφέρθηκε από τους ορισμένους ομιλητές, είναι μία από τις χώρες που έχουν στενές σχέσεις με την Ευρωπαϊκή Ένωση - η Ευρωπαϊκή Ένωση αποτελεί τον βασικό εταίρο - έχουν, όμως, και στενές σχέσεις και με τη Ρωσία. Είναι μέλος, λοιπόν, της Ευρασιατικής Ένωσης. Από αυτή την άποψη είναι προς το συμφέρον και του λαού του Καζαχστάν και της Ευρωπαϊκής Ένωσης η σύναψη στενότερων εμπορικών σχέσεων, ακριβώς γιατί κάτι τέτοιο προωθεί όχι μόνο την οικονομική συνεργασία αλλά και γενικότερα την πολιτική ισορροπία σε αυτόν τον πολύ ευαίσθητο χώρο του Καυκάσου. Η προηγούμενη εμπορική συμφωνία του 1999 είχε ήδη θέσει την οικονομική βάση για την ανάπτυξη των εμπορικών σχέσεων. Αυτή η καινούργια με είκοσι εννέα κεφάλαια προωθεί ακόμα περισσότερο τις σχέσεις αυτές. Έρχομαι τώρα στις αντιρρήσεις που διατυπώθηκαν. Από τη μεριά του Κομμουνιστικού Κόμματος η βασική αντίθεση που διατυπώνεται αφορά στον χαρακτήρα της Ευρωπαϊκής Ένωσης και προφανώς είναι σεβαστή η άποψη αυτή του Κομμουνιστικού Κόμματος. Αυτό το οποίο είπα και στο οποίο ασκήθηκε κριτική, είναι το εξής απλό, το οποίο προφανώς θα το θυμόσαστε και από τα πρώτα κεφάλαια του κομμουνιστικού μανιφέστου. Λέει ο Μαρξ, λοιπόν, ότι η αστική τάξη επαναστατικοποιεί τις δυνάμεις παραγωγής, διαλύει όλα τα εμπόδια. Ο Μαρξ μιλάει για την πρώτη παγκοσμιοποίηση, αλλά προφανώς αυτά τα οποία περιγράφει, ισχύουν έτι περισσότερο για τη δεύτερη. Με λίγα λόγια ο Μαρξ λέει ότι η αστική τάξη αναπτύσσει στο έπακρο και με επαναστατικό τρόπο τις δυνάμεις παραγωγής, αλλά είναι σαν μαθητευόμενος μάγος, γιατί δεν μπορεί να ελέγξει μετά τις σχέσεις παραγωγής που έρχονται σε αντίθεση με αυτές. Αυτό, λοιπόν, που είπα και το οποίο το επαναλαμβάνω και τώρα, είναι ότι οι διαδικασίες αυτές της καπιταλιστικής ολοκλήρωσης, είναι νομοτελειακές διαδικασίες. Ανταποκρίνονται στον ρυθμό ανάπτυξης των παραγωγικών δυνάμεων. Η παγκοσμιοποίηση, με λίγα λόγια, ως φαινόμενο δεν μπορεί να τεθεί σε τοίχους. Το βασικό ζήτημα, όμως, είναι πώς, με ποιους νομικούς, πολιτικούς μηχανισμούς θα ελεγχθεί η κατεύθυνσή της. Ναι μεν δεν μπορεί να αποτραπεί, δεν είναι και φυσικό φαινόμενο, όμως, που από μόνη της θα διαλύσει τα εργασιακά δικαιώματα ή θα φέρει τις κοινωνίες μας πίσω στον 19ο αιώνα. Νομίζω ότι εδώ έκλεισε ο κύκλος όσων είχαν τοποθετήσεις επί της συμφωνίας. Θα απαντήσω σε όλα τα ζητήματα τα οποία τέθηκαν, μολονότι κατά τη γνώμη μου κακώς τέθηκαν, όπως είπα αρχικά. Ως προς το ζήτημα της κριτικής η οποία ασκήθηκε στο Γραφείο Προϋπολογισμού της Βουλής, σε καμμία περίπτωση δεν συνιστά αμφισβήτηση της ανεξαρτησίας του, που πρέπει να είναι εγγενές χαρακτηριστικό της δράσης και της λειτουργίας του. Από εκεί και μετά, όμως, όπως λένε οι Αμερικανοί, ο καθένας, ακόμα και το Γραφείο Προϋπολογισμού της Βουλής, έχει δικαίωμα στις απόψεις του, όμως, δεν έχει δικαίωμα να έχει δικά του στοιχεία. Το γεγονός ότι τα στοιχεία στα οποία αναφέρθηκε δεν ήταν ακριβή, δεν ήταν μόνο αντικείμενο κριτικής του Υπουργού Οικονομίας, αλλά εκ των υστέρων - και νομίζω ότι τον τιμά αυτό - ομολογία και του ίδιου του επικεφαλής του Γραφείου Προϋπολογισμού της Βουλής. Επομένως αυτό που κάναμε, ήταν κάτι θετικό και για τη δημοκρατία και για το Γραφείο Προϋπολογισμού της Βουλής, για τον απλό λόγο ότι προϋπόθεση οποιουδήποτε φορέα πολύ περισσότερο ενός θεσμού όπως είναι το Γραφείο Προϋπολογισμού της Βουλής, που πρέπει να έχει υψηλά εχέγγυα, είναι η αξιοπιστία του. Όταν η αξιοπιστία του πλήττεται από τους ίδιους που είναι υποχρεωμένοι να την προφυλάσσουν, πρέπει όλοι οι θεσμικοί παράγοντες της πολιτείας να προσπαθούν να αποκαταστήσουν το τρωθέν κύρος ενός θεσμού, ακριβώς για να τον προστατεύσουν. Θεωρώ ύπατης υποκρισίας την αναφορά στα εργασιακά, γιατί αν δείτε την πράξη 6 του 2012, η οποία διέλυσε τις εργασιακές σχέσεις στη χώρα, είναι προφανές έργο αυτών που μας ασκούν την κριτική και ακριβώς αποτελεί νομίζω χαρακτηριστικό των δυνάμεων του δικομματισμού, δηλαδή τις παλιές αμαρτίες τις δικές τους, τη διάλυση της χώρας να προσπαθούν να τις αποδώσουν σε εμάς, λες και ο λαός δεν έχει μνήμη. Νομίζω, λοιπόν, ότι, πράγματι, θα έπρεπε να ντρέπονται αυτοί που έκαναν τις εργασιακές σχέσεις στην Ελλάδα τόπο εργασιακής ζούγκλας, να ασκούν κριτική σε εμάς, που προσπαθούμε να ανατρέψουμε τη διάλυση που έφεραν αυτοί και στο εργασιακό δίκαιο το ατομικό και στο συλλογικό, πρακτικά την κατάργηση των συλλογικών συμβάσεων εργασίας. Θα αναφερθώ τώρα στα θέματα της Τουρκίας. Αποτελεί σταθερά της ελληνικής εξωτερικής πολιτικής, η προσπάθεια να διατηρηθεί η ευρωπαϊκή προοπτική της Τουρκίας και για το συμφέρον του τουρκικού λαού αλλά και για το συμφέρον της πολιτικής σταθερότητας στην περιοχή. Αυτό δεν σημαίνει προφανώς ότι αδιαφορούμε είτε για τις εσωτερικές εξελίξεις στην Τουρκία, αυτές που αφορούν το κράτος δικαίου, τα δικαιώματα ή πολύ περισσότερο σε ό,τι μας αφορά, προκλητικές, δηλαδή, δηλώσεις οι οποίες έχουν αναθεωρητικό χαρακτήρα ή επιχαίρουν για την παραβίαση των αρχών του Διεθνούς Δικαίου. Η σταθερότητα, η ψυχραιμία και η αυστηρότητα απέναντι στις προκλήσεις αυτές αποτελούν σταθερό χαρακτηριστικό διαχρονικά της εξωτερικής πολιτικής και χαρακτηριστικό της δικής μας πολιτικής. Δεν σημαίνει, όμως, ότι θα πρέπει να εξωθήσουμε την Τουρκία σε έναν δρόμο έξω από την Ευρώπη, γιατί κάτι τέτοιο ουσιαστικά είναι αντίθετο και στα συμφέροντα της δικής μας χώρας. Έχουμε συμφέρον σε μια ευρωπαϊκή Τουρκία και όχι σε μια εχθρική Τουρκία. Τέλος, θα αναφερθώ για το ζήτημα που τέθηκε για την αναβολή της μεικτής διυπουργικής επιτροπής με τη Ρωσία. Πρέπει να σας πω ότι με τη Ρωσία έχουμε τις καλύτερες σχέσεις από όλο το προηγούμενο διάστημα. Η προετοιμασία αυτής της μεικτής διυπουργικής επιτροπής έχει γίνει με συνάντηση δική μου με τον συναρμόδιο Υπουργό Μεταφορών - ο οποίος είναι αντίστοιχα επικεφαλής από τη ρωσική πλευρά της μεικτής διυπουργικής επιτροπής - δύο φορές, μια στο Ηράκλειο και μια στη Θεσσαλονίκη. Αναβλήθηκε, αλλά εργαζόμαστε με τη ρωσική πρεσβεία και τη ρωσική κυβέρνηση, ούτως ώστε να την επαναπρογραμματίσουμε. Δεν υπάρχει επομένως καμμία κηλίδα στις σχέσεις μας με τη Ρωσία, που θέλουμε στο πλαίσιο της γενικότερης πολυδιάστατης εξωτερικής μας πολιτικής, να είναι και αυτές στο υψηλότερο δυνατό επίπεδο των τελευταίων χρόνων. Ελπίζω ότι δεν άφησα κάτι αναπάντητο από αυτά τα οποία τέθηκαν, μολονότι κατά τη γνώμη μου κακώς τέθηκαν σε αυτή την διαδικασία. Έπρεπε να τεθούν στη διαδικασία του κοινοβουλευτικού ελέγχου.
Ευχαριστούμε. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών...
Όχι, με συγχωρείτε, κύριε Πρόεδρε, ζητώ τον λόγο.
Δεν έχετε τον λόγο, κύριε Λοβέρδο!
Έχω δικαίωμα να πάρω τον λόγο κατά το άρθρο 64 του Κανονισμού μετά από ομιλία Υπουργού.
Όχι, δεν έχετε δικαίωμα δευτερολογίας!
Μην το κάνετε αυτό.
Είναι γενναιόδωρο το Προεδρείο απέναντί σας, κύριε Λοβέρδο.
Παραδόξως τώρα μειώνει τη γενναιοδωρία του, παραβιάζοντας τον Κανονισμό και μη δίνοντάς μου τον λόγο.
Είπα...
Θα σας στείλω ερώτημα επί του Κανονισμού.
Σας παρακαλώ πολύ τώρα!
Μην το κάνετε αυτό! Σας στέλνω τώρα ερώτημα επί του Κανονισμού και θα υποχρεωθείτε να μου δώσετε τον λόγο.
Μη με αναγκάσετε να χαρακτηρίσω την συμπεριφορά σας. Ορίστε, έχετε τον λόγο για ένα λεπτό.
Κύριε Υπουργέ, ζητώ τον λόγο μόνο για ένα θέμα επί του Κανονισμού. Είναι πολύ προβληματικό αυτό που συμβαίνει. Η Βουλή έχει προς συζήτηση θέμα του Υπουργείου Εξωτερικών σήμερα. Ερχόμαστε να τοποθετηθούμε επί του θέματος. Το κάναμε. Όταν, όμως, έχουμε το Υπουργείο εδώ, είναι αδιανόητο να ισχυρίζεστε ότι ευρύτερα θέματα που αφορούν την αρμοδιότητα του Υπουργείου, δεν μπορούν να τεθούν. Κάνετε λάθος. Κάνετε πολύ μεγάλο λάθος και πρέπει να ξέρετε ότι η Βουλή έχει παρακολουθήσει αυτή τη λογική, όταν έρχονται εδώ υπουργεία για κυρώσεις συμφωνιών ή συμβάσεων. Αυτό είναι δεδομένο, απλώς το αγνοείτε. Δεύτερον, συμφωνούμε μαζί σας ότι δεν πρέπει να μεταβληθεί η πολιτική μας σε σχέση με την ένταξη της Τουρκίας και τις σχετικές διαδικασίες στην Ευρωπαϊκή Ένωση. Η παρουσία, όμως, του Υπουργείου Εξωτερικών σήμερα στη Βουλή αλλά και οποιουδήποτε άλλου υπουργείου, δίνει το δικαίωμα στα πολιτικά κόμματα να στηλιτεύσουν δηλώσεις του Τούρκου προέδρου. Τρίτον, χαίρομαι πάρα πολύ, που διά της σιωπής σας συνομολογείτε ότι υπάρχει πρόβλημα σε σχέση με την εξωτερική μας πολιτική από ενέργειες του Υπουργείου Εθνικής Αμύνης. Ευχαριστώ.
Κύριε Πρόεδρε, παρακαλώ τον λόγο.
Κύριε Θεοχαρόπουλε, εδώ τώρα ισχύει το «βρήκαμε παπά, να θάψουμε πέντε - έξι»! Αυτή είναι η ερμηνεία του Κανονισμού.
Για μισό λεπτό μόνο ζητώ τον λόγο, κύριε Πρόεδρε, και θα απαντήσει ολοκληρωμένα ο Υπουργός στη συνέχεια.
Σας παρακαλώ!
Ο κύριος Υπουργός το δέχεται.
Μιας και είναι ο Υπουργός εδώ δηλαδή;
Ένα λεπτό! Ο κύριος Υπουργός το δέχεται. Θέλω να πω κάτι για το Καζαχστάν.
Κύριε Θεοχαρόπουλε, σας παρακαλώ πάρα πολύ.
Σε ένα λεπτό, κύριε Πρόεδρε, θα έχω ολοκληρώσει.
Κύριε Θεοχαρόπουλε, σας παρακαλώ πάρα πολύ. Το να παρεξηγείτε την ευγένεια και τη διάθεση του Προεδρείου…
Θέλω να πω κάτι για το Καζαχστάν στον κύριο Υπουργό και ολοκληρώνεται η συζήτηση.
Ορίστε, κύριε Θεοχαρόπουλε, έχετε τον λόγο.
Όσον αφορά για το Καζαχστάν, για το νομοσχέδιο σήμερα, πολύ σωστά είπατε για τα εργασιακά θέματα ότι προβλέπονται μέσα. Σας το είπα κι εγώ στην ομιλία μου. Αυτό το οποίο πρέπει να δούμε, είναι αν, πραγματικά, θα εφαρμοστούν στην πράξη και συμφωνούμε. Όσον αφορά για την Τουρκία…
Σας παρακαλώ, κύριε Θεοχαρόπουλε. Ολοκληρώσατε.
Στο συγκεκριμένο ζήτημα για την Τουρκία, πράγματι, είμαστε στη γραμμή της υπεράσπισης, τού να μείνει στην Ευρωπαϊκή Ένωση η Τουρκία σε αυτή τη λογική.
Ωραία, κατανοητό.
Όσον αφορά για τα άλλα θέματα που είπατε, τα έθεσα, γιατί είναι θέματα μείζονα της Βουλής. Σήμερα όσον αφορά στο Γραφείο Προϋπολογισμού της Βουλής, υπάρχει δημοσίευμα…
Σας παρακαλώ πολύ, κύριε Θεοχαρόπουλε. Πήρατε την απάντηση. Πήρατε πολλαπλή απάντηση.
Κύριε Πρόεδρε, μη μου κόβετε τον λόγο. Υπάρχει δημοσίευμα σήμερα ότι παύεται ο κ. Λιαργκόβας. Μου είπατε για τα εργασιακά. Κάνατε μία κριτική στους προηγούμενους. Εγώ σας ανέφερα τι λέει η έκθεση του Γραφείου Προϋπολογισμού της Βουλής. Σε αυτή να απαντήσετε, αν υπάρχουν ευέλικτες μορφές απασχόλησης.
Ωραία, ευχαριστώ πολύ.
Επίσης για το δημόσιο χρέος...
Ολοκληρώσατε.
Και όσον αφορά το δημόσιο χρέος, το ότι είναι 64 δισεκατομμύρια και όχι 84 δισεκατομμύρια οι τόκοι, το κάνει αυτή τη στιγμή, κατά τη γνώμη σας, εξυπηρετήσιμο το χρέος; Δώστε μια απάντηση σε αυτά τα συγκεκριμένα ερωτήματα.
Ωραία. Τον λόγο έχει ο Αναπληρωτής Υπουργός Εξωτερικών κ. Γεώργιος Κατρούγκαλος.
Ο μοναδικός λόγος που παίρνω ξανά τον λόγο, είναι γιατί, πράγματι, ενώ αναφέρθηκα σε όλα τα θέματα τα οποία είχαν τεθεί, παρέλειψα να αναφερθώ σε ένα που έθεσε ο κ. Λοβέρδος. Εξακολουθώ να έχω την ίδια άποψη, ως προς το πως πρέπει να είναι διακριτοί οι ρόλοι του κοινοβουλευτικού ελέγχου και του νομοθετικού έργου. Όμως αυτή εν πάση περιπτώσει ας πούμε ότι είναι η διαφωνία μας. Επί του συγκεκριμένου ζητήματος που θέσατε, αποδεικνύει νομίζω του λόγου το αληθές της δικής μου άποψης. Θέσατε ένα ζήτημα, που άπτεται ενδεχομένως της αρμοδιότητας του Υπουργείου Εξωτερικών, είναι όμως, κυρίως, ζήτημα που αφορά το Υπουργείο Άμυνας. Το θέτετε με έναν τέτοιο τρόπο, που όποια απάντηση κι αν δοθεί, μπορεί να έχει ελλείψεις κι αυτές τις ελλείψεις αργότερα να τις επικαλεστείτε, όπως τις επικαλεστήκατε και τώρα. Ακριβώς αυτό δείχνει, γιατί θα πρέπει ο κοινοβουλευτικός έλεγχος να ασκείται με σοβαρότητα κι όχι για εντυπώσεις. Απ' ό,τι ξέρω πάντως, ο Υπουργός Εθνικής Άμυνας έδωσε ήδη σαφείς απαντήσεις και εξηγήσεις, λέγοντας ότι ήταν πληρεξούσιος του κράτους της Σαουδικής Αραβίας, όπως προβλέπεται από τη νομοθεσία, αυτός ο οποίος διαπραγματεύθηκε κι επομένως δεν υπάρχει κάποιο ζήτημα κενού της νομικής τάξης.
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της αφενός, και της Δημοκρατίας του Καζαχστάν, αφετέρου». Ερωτάται το Σώμα: Γίνεται δεκτό το νομοσχέδιο;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το νομοσχέδιο του Υπουργείου Εξωτερικών: «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός και της Δημοκρατίας του Καζαχστάν, αφετέρου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.44΄ λύεται η συνεδρίαση για σήμερα Τετάρτη 8 Νοεμβρίου 2017 και ώρα 13.00΄ με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Άσκηση υπαίθριων εμπορικών δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις» σύμφωνα με την ημερήσια διάταξη που έχει διανεμηθεί.